钦定古今图书集成/方舆汇编/职方典/第1383卷 > 《桄榔庵铭》〈并序〉前人
## 钦定古今图书集成/方舆汇编/职方典/第1383卷 > 《桄榔庵铭》〈并序〉前人

东坡居士谪于儋耳，无地可居，偃息于“桄榔林中” ，摘叶书铭，以记其处。

‘九山一区，帝为方舆。神尻以游，孰非吾居。百柱屃屃，
万瓦披敷。上栋下宇，不烦兵夫。海氛瘴雾，吞吐吸呼。
蝮蛇魑魅，出怒入娱。习苦堂奥，杂处童奴。东坡居士，
强安四隅。以动寓止，以实托虚。放此四大，还于一如。
东坡非名，岷峨非庐。须发不改，示现毗卢。无作无止，
无欠无馀。生谓之宅，死谓之墟。三十六年，吾其舍此’。
跨汗漫而游鸿濛之都乎？